POLAR โล่งอก ศาลฯ สั่งยกเลิกแผนฟื้นฟูกิจการ
POLAR โล่งอก ศาลฎีกามีคำสั่งให้ยกเลิกแผนฟื้นฟูกิจการของบริษัทเมื่อปี 2548 หลังดำเนินการชำระหนี้ตามแผน-ได้รับการตัดหนี้ เผยยังมีความสามารถในการชำระหนี้ โดยไม่กระทบต่อการดำเนินงาน
10 ก.พ. 2559

บริษัท โพลาริส แคปปิตัล จำกัด (มหาชน) หรือ POLAR ระบุว่า ตามที่บริษัท นครหลวงเส้นใยสังเคราะห์ จำกัด (มหาชน) หรือ บริษัท ลิฟวิ่งแลนด์ แคปปิตอล จำกัด (มหาชน) ได้ยื่นคำร้องขอฟื้นฟูกิจการต่อศาลล้มละลายกลาง (ศาลฯ) เมื่อวันที่ 19 กรกฎาคม 2548 และศาลฯ มีคำสั่งให้ฟื้นฟูกิจการ และตั้งบริษัทเป็นผู้ทำแผนฟื้นฟูกิจการ โดยมีการยื่นขอแก้ไขแผนและที่ประชุมเจ้าหนี้มีมติเห็นชอบตามแผนที่แก้ไข เมื่อวันที่ 22 มิถุนายน 2549  และศาลฯมีคำสั่งเห็นชอบด้วยแผนฟื้นฟู กิจการเมื่อวันที่ 25 กันยายน 2549
โดยมียอดรวมของเจ้าหนี้ที่ยื่นคำร้องขอรับชำระหนี้เป็นจำนวนเงินตามบัญชีเท่ากับ 546.06 ล้านบาท แบ่งเป็นเงินต้น 380.35 ล้านบาท ดอกเบี้ย 165.70 ล้านบาท จ่ายชำระหนี้ตามแผน 481.87 ล้านบาท สำหรับหนี้ที่เหลือ บริษัทได้ตัดหนี้ (Hair Cut) จำนวน 64.19 ล้านบาท เจ้าหนี้ทั้งหมดถูกจัดแบ่งเป็น 6 กลุ่ม ได้แก่ กลุ่มเจ้าหนี้มีประกันไม่น้อยกว่าร้อยละ 15 ของจำนวนหนี้ทั้งหมด มีเจ้าหนี้ 1 ราย ได้แก่ ธนาคารเพื่อการส่งออกและนำเข้าแห่งประเทศไทย โดยมีหนี้ตามแผน 272.20 ล้านบาท ยอดจ่ายชำระหนี้ 272.20 ล้านบาท
ทั้งนี้กลุ่มเจ้าหนี้มีประกันน้อยกว่าร้อยละ 15 ของจำนวนหนี้ทั้งหมด มีเจ้าหนี้ 1 ราย ได้แก่ ธนาคารนครหลวงไทย มีหนี้ตามแผน 86.06 ล้านบาท ยอดจ่ายชำระหนี้ 86.06 ล้านบาท , กลุ่มเจ้าหนี้มีประกันที่มีมูลค่าทรัพย์หลักประกันไม่ครบมูลหนี้ มีเจ้าหนี้ 1 ราย ได้แก่ บริษัท บริหารสินทรัพย์สุขุมวิท จำกัด มีหนี้ตามแผน 98.37 ล้านบาท ยอดจ่ายชำระหนี้ 65.73 ล้านบาท และมีการตัดลดหนี้ 32.64 ล้านบาท
สำหรับกลุ่มเจ้าหนี้ค่าสาธารณูปโภค,เจ้าหนี้ค่าธรรมเนียม มีเจ้าหนี้ 5 ราย ได้แก่ การประปาส่วนภูมิภาค ,การไฟฟ้าส่วนภูมิภาค ,ตลาดหลักทรัพย์แห่งประเทศไทย ,บริษัท ศูนย์รับฝากหลักทรัพย์ (ประเทศไทย) จำกัด และบมจ.ทีโอที มีหนี้ตามแผน 3.45 ล้านบาท ยอดจ่ายชำระหนี้ 3.44 ล้านบาท ,กลุ่มเจ้าหนี้ไม่มีหลักประกันทั่วไป มีเจ้าหนี้ 23 ราย มีหนี้ตามแผน 77.47 ล้านบาท ยอดจ่ายชำระหนี้ 45.92 ล้านบาท และมีการตัดลดหนี้ 31.55 ล้านบาท และกลุ่มเจ้าหนี้บุริมสิทธิ์ทั้งหลาย (เจ้าหนี้แรงงาน)  มีเจ้าหนี้ 247 ราย มีหนี้ตามแผน 8.52 ล้านบาท ยอดจ่ายชำระหนี้ 8.52 ล้านบาท
ทั้งนี้ แผนชำระหนี้ดังกล่าวมีระยะเวลา 3 ปี ภายหลังที่บริษัทได้ดำเนินการชำระหนี้ตามแผนชำระหนี้แล้วเสร็จ ศาลฯได้มีคำสั่งเห็นชอบให้บริษัทออกจากการฟื้นฟูกิจการเมื่อวันที่ 3 เมษายน 2551
อย่างไรก็ตามแผนฟื้นฟูกิจการนี้ มีผู้ร้องคัดค้านต่อศาลฯ 3 ราย ได้แก่ ธนาคารนครหลวงไทย ซึ่งเป็นเจ้าหนี้กลุ่มที่ 2 , บริษัท บริหารสินทรัพย์สุขุมวิท จำกัด เป็นเจ้าหนี้กลุ่มที่ 3 และบริษัท ยูเนียนเปเปอร์คารตอนส์ จำกัด เป็นเจ้าหนี้กลุ่มที่ 4 
โดยเมื่อวันที่ 25 กันยายายน 2549 ศาลฯพิจารณาแล้วเห็นว่าแผนฟื้นฟูกิจการดังกล่าวมีการจัดสรรชำระหนี้อย่างเป็นธรรม และการดำเนินการตามแผนสำเร็จ จะทำให้เจ้าหนี้ได้รับชำระหนี้ไม่น้อยกว่ากรณีที่บริษัทล้มละลาย
ทั้งนี้ เมื่อวันที่ 30 สิงหาคม 2549 ธนาคารนครหลวงไทย ซึ่งได้รับการตีทรัพย์ชำระหนี้เต็มจำนวนแล้วนั้น ได้ยื่นอุทธรณ์คัดค้านแผนฟื้นฟูกิจการต่อศาลฎีกา และเมื่อวันที่ 2 กุมภาพันธ์ 2559 ศาลล้มละลายกลางได้นัดอ่านคำพิพากษาศาลฎีกา ฉบับลงวันที่ 24 เมษายน 2558 โดยพิพากษาไม่เห็นชอบด้วยแผนฟื้นฟูกิจการของลูกหนี้ และยกเลิกคำสั่งให้ฟื้นฟูกิจการของลูกหนี้
ขณะที่เมื่อวันที่ 10 พฤษภาคม 2556 ได้เปลี่ยนชื่อเป็นบริษัท วธน แคปปิตอล จำกัด (มหาชน) และภายหลังเปลี่ยนชื่อเป็นบริษัท โพลาริส แคปปิตัล จำกัด (มหาชน) เมื่อวันที่ 15 มกราคม 2558
ทั้งนี้จากการหารือกับฝ่ายกฎหมายของบริษัทในเบื้องต้นแล้วประเมินว่า หนี้ในส่วนที่บริษัทได้ชำระหนี้ตามแผนไปแล้วนั้น ถือได้ว่าบริษัทได้ชำระหนี้เสร็จสิ้นและครบถ้วนตามกฎหมายแล้ว ,ภาระหนี้ที่บริษัทได้รับการตัดหนี้ ที่มียอดรวม 64.19 ล้านบาทนั้น ยังคงต้องพิจารณาเรื่องอายุความของภาระหนี้ดังกล่าว และหากบริษัทต้องรับภาระหนี้ที่บ่ริษัทได้ตัดหนี้จำนวนดังกล่าว เมื่อพิจารณาจากส่วนของผู้ถือหุ้นที่มีอยู่ 5,575 ล้านบาท ณ ไตรมาส 3/58 นั้น บริษัทก็ยังมีความสามารถในการชำระหนี้ดังกล่าวได้ โดยไม่ส่งผลกระทบต่อการดำเนินการของบริษัท
สำหรับผลกระทบที่เกิดจากการพิพากษาของศาลฎีกาในปัจจุบัน ทางบริษัทคาดว่าคงไม่ได้รับผลกระทบแต่อย่างใด ซึ่งภาระหนี้ดังกล่าวยังต้องเข้าสู่กระบวนการพิจารณาตามขั้นตอนของกฎหมายต่อไปอีกในอนาคตข้างหน้า ซึ่งหากมีความคืบหน้าทางบริษัทจะแจ้งต่อนักลงทุนต่อไป